Document ID: 32006R1839

TARYBOS REGLAMENTAS (EB) Nr. 1839/2006
2006 m. lapkričio 28 d.
dėl Europos bendrijos ir Argentinos Respublikos susitarimo pasikeičiant laiškais pagal 1994 m. GATT XXIV straipsnio 6 dalį įgyvendinimo, iš dalies keičiantis ir papildantis Reglamento (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo I priedą
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 133 straipsnį,
atsižvelgdama į Komisijos pasiūlymą,
kadangi:
(1)
Tarybos reglamentu (EEB) Nr. 2658/87 (1) buvo nustatyta prekių nomenklatūra (toliau - Kombinuotoji nomenklatūra) ir nustatytos Bendrojo muitų tarifo konvencinių muitų normos.
(2)
Taryba 2006 m. lapkričio 28 d. Sprendimu 2006/930/EB dėl Europos bendrijos ir Argentinos Respublikos susitarimo pasikeičiant laiškais sudarymo (2) Bendrijos vardu patvirtino susitarimą, siekdama baigti derybas, pradėtas pagal 1994 m. GATT XXIV straipsnio 6 dalį.
(3)
Todėl Reglamentas (EEB) Nr. 2658/87 turėtų būti atitinkamai iš dalies pakeistas ir papildytas,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 2658/87 I priedas iš dalies keičiamas ir papildomas įtraukiant į jį šio reglamento priede nurodytus muitus ir kiekius.
2 straipsnis
Trečios dalies III skyriaus 7 priedo (PPO tarifinės kvotos, kurias turi atidaryti Bendrijos kompetentingos institucijos) nuostatos, atitinkančios KN kodą 0201 30 00, iš dalies keičiamos taip:
a)
EB 11 000 tonų tarifinės kvotos „aukštos kokybės“ mėsai be kaulų apibrėžimas „Ypatingos arba geros kokybės galvijienos gabalai, gauti iš 22-24 mėnesių amžiaus galvijų, augintų tik ganyklose, turinčių du nuolatinius priešakinius dantis, kurių gyvoji masė ne didesnė kaip 460 kg, vadinami „specialiai supakuota galvijiena“, kurios gabalai gali būti pažymėti raidėmis „sc“ (specialieji gabalai)“ pakeičiamas taip: „Aukštos kokybės galvijiena be kaulų, šviežia arba atšaldyta“;
b)
skiltyje „Kitos sąlygos“ įrašomas šis tekstas: „Tiekianti šalis: Argentina“.
3 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. lapkričio 28 d.

Labels: 3
15
18